
ব্র্যাক বিশ্ববিদ্যালয়ে শিক্ষা উপদেষ্টা
প্রতি জেলায় পাবলিক বিশ্ববিদ্যালয় স্থাপনের পরিকল্পনা সরকারের 

নিজস্ব প্রতিবেদক 
প্রধানমন্ত্রীর শিক্ষা উপদেষ্টা অধ্যাপক ড. আলাউদ্দিন আহমেদ বলেছেন, বর্তমান সরকার শিক্ষা খাতকে সর্বাধিক গুরুত্ব দিচ্ছে। এ লক্ষ্যে প্রতিটি জেলায় একটি করে পাবলিক বিশ্ববিদ্যালয় স্থাপনের পরিকল্পনা রয়েছে। ইতিমধ্যে রংপুর, পটুয়াখালী, পাবনা ও ঢাকায় চারটি বিশ্ববিদ্যালয় স্থাপন করা হয়েছে। গতকাল রবিবার বঙ্গবন্ধু আন্তর্জাতিক সম্মেলন কেন্দ্রে ব্র্যাক বিশ্ববিদ্যালয়ের অষ্টম সমাবর্তন অনুষ্ঠানে প্রধান অতিথির বক্তব্যে তিনি এসব কথা বলেন।
শিক্ষা উপদেষ্টা বলেন, সরকার প্রাথমিক ও জুনিয়র স্কুল পর্যায়ে পাবলিক পরীক্ষার ব্যবস্থা করেছে। উচ্চ মাধ্যমিক পর্যায় পর্যন্ত বিনা মূল্যে বই বিতরণ করা হচ্ছে। শিক্ষাপ্রতিষ্ঠানগুলোতে ইতিমধ্যে কম্পিউটার দেওয়া হয়েছে। মাল্টিমিডিয়া ক্লাসরুম স্থাপনের কাজও এগিয়ে চলছে।
বক্তব্য দেন ব্র্যাক বিশ্ববিদ্যালয়ের উপাচার্য অধ্যাপক আইনুন নিশাত, বোর্ড অব ট্রাস্টির চেয়ারম্যান স্যার ফজলে হাসান আবেদ, সোশ্যাল অ্যাক্টিভিস্ট ও ভারতীয় অভিনেতা রাহুল বোস প্রমুখ।
